ผู้ผลิตเหล็ก ยอมตรึงราคต่ออีก 3 เดือน
ผู้ผลิตเหล็กใช้ทำกระป๋อง ยอมตรึงราคา 3 เดือน หลังถก 3 ฝ่ายสำเร็จ ด้าน &#8220;พาณิชย์&#8221; กล่อมเอกชนเข้าใจเกณฑ์ดูแลสินค้า พร้อมให้ร่วมถกสูตรวิเคราะห์ต้นทุน ยัน 3 เดือนไม่มีสินค้าขึ้นราคาตามนโยบาย &#8220;พรทิวา&#8221;&nbsp;&nbsp;
22 ม.ค. 2553

ผู้ผลิตเหล็กใช้ทำกระป๋อง ยอมตรึงราคา 3 เดือน หลังถก 3 ฝ่ายสำเร็จ ด้าน “พาณิชย์” กล่อมเอกชนเข้าใจเกณฑ์ดูแลสินค้า พร้อมให้ร่วมถกสูตรวิเคราะห์ต้นทุน ยัน 3 เดือนไม่มีสินค้าขึ้นราคาตามนโยบาย “พรทิวา”   
นางสาวชุติมา บุณยประภัศร อธิบดีกรมการค้าภายใน เปิดเผยว่า ได้รับแจ้งจากผู้ผลิตเหล็กแผ่นเคลือบดีบุก และเหล็กแผ่นเคลือบโครเมี่ยม (ทินเพลต) ที่ใช้เป็นวัตถุดิบในการผลิตกระป๋อง ว่าจะยังไม่มีการปรับขึ้นราคาทินเพลต ตามนโยบายของนางพรทิวา นาคาศัย รมว.พาณิชย์ ที่ขอความร่วมมือให้ผู้ประกอบการตรึงราคาสินค้าออกไปอีก 3 เดือน แม้ว่าต้นทุนวัตถุดิบที่ต้องนำเข้าจากต่างประเทศจะปรับราคาสูงขึ้นจริง ซึ่งการตรึงราคาทินเพลตต่อไปอีก 3 เดือน เป็นผลหลังจากที่มีการหารือ 3 ฝ่าย คือผู้นำเข้า ผู้ผลิต และผู้ใช้ ตกลงร่วมกันได้        
“ทาง 3 ฝ่ายได้ไปหารือกันแล้ว ซึ่งทางผู้ใช้ยอมรับได้ถ้าทินเพลตจะปรับขึ้นในปริมาณที่ตกลงกัน อย่างไรก็ตามทางผู้ผลิตยืนยันว่าจะยังตรึงราคาไว้ก่อน 3 เดือน ดังนั้นจึงไม่มีเหตุผลที่สินค้ารายการเกี่ยวข้อง เช่น ผลไม้กระป๋อง อาหารกระป๋อง จะปรับขึ้นราคาในขณะนี้” นางสาวชุติมา กล่าว 
สำหรับผลการประชุมคณะทำงานพิจารณาหลักเกณฑ์การกำหนดสินค้าควบคุมและกำกับดูแลราคาสินค้า ที่มีภาคเอกชนร่วมเป็นคณะทำงานในการพิจารณาบัญชีควบคุมและราคาสินค้านั้น ได้มีการชี้แจงให้ภาคเอกชนเข้าใจถึงกระบวนการดูแลราคาสินค้าของกระทรวงพาณิชย์ โดยยืนยันว่าสินค้าที่ทางกรมฯควบคุมราคามีเพียงรายการเดียว คือน้ำตาลทรายขาว ที่กำหนดเพดานราคาสูงสุด นอกนั้นมีการปรับขึ้นเป็นไปตามกลไกราคาตลาด ซึ่งการที่กรมฯต้องมีบัญชีติดตามดูแลราคาสินค้า ปัจจุบันมีอยู่ 202 รายการ เพื่อดูแลความเคลื่อนไหวของราคาสินค้า ไม่ได้หมายความว่าจะควบคุมราคาให้ไม่เป็นไปตามกลไกตลาด
“เอกชนที่เข้าร่วมประชุมสอบถามถึงหลักการในการดูแลราคาสินค้า เพราะมองว่าเมื่อกรมฯมี พ.ร.บ. แข่งขันทางการค้า ก็ควรใช้พ.ร.บ.ว่าด้วยราคาสินค้าและบริการ ให้น้อยที่สุด ไม่ต้องการให้รัฐแทรกแซงมาก เพราะเป็นปัญหาและอุปสรรคของเอกชน จึงควรแต่ดูความประพฤติมากกว่า ซึ่งก็ได้ชี้แจงถึงหลักการให้เอกชนเข้าใจถึงหลักเกณฑ์การควบคุมก็ต่อเมื่อจำเป็นจริงๆ” นางสาวชุติมา กล่าว
อย่างไรก็ตาม การประชุมคณะทำงานฯครั้งต่อไป จะมีการหารือถึงสูตรการวิเคราะห์ต้นทุนราคาสินค้าที่กรมฯใช้คำนวณ เพื่อให้เอกชนรับทราบข้อเท็จจริงของการทำงานว่ารับได้หรือไม่ต่อไป
นางสาวชุติมา กล่าวว่า ส่วนการดูแลเรื่องราคาสินค้า คงไม่มีการเรียกผู้ประกอบการมาขอความร่วมมือตรึงราคาออกไปอีก 3 เดือน เพราะเชื่อว่าเอกชนเข้าใจและให้ความร่วมมือกับกระทรวงพาณิชย์อยู่แล้ว โดยสินค้าที่ขอปรับราคาเข้ามายังไม่มีเพิ่มเติมจากที่เคยยื่นขอปรับราคา เช่น สายไฟฟ้า แบตเตอร์รี่ ทินเพลต และน้ำปลา ดังนั้นจึงมั่นใจภายใน 3 เดือนนี้ จะยังไม่มีสินค้าปรับขึ้นราคา ซึ่งเป็นการดูแลราคาสินค้าในระยะสั้น แต่หากอนาคตต้นทุนสินค้าปรับตัวสูงขึ้นจริง ก็ต้องมาพิจารณาเหตุผลอีกครั้ง     
 รายงานข่าวจากกระทรวงพาณิชย์ แจ้งว่า ก่อนหน้านี้ ผู้ผลิตทินเพลตได้แจ้งขอปรับราคาจำหน่ายมายังกรมการค้าภายใน โดยจะปรับเพิ่มราคาทินเพลตขึ้นอีกตันละ 5,000 บาท และจะเริ่มใช้ราคาใหม่ในวันที่ 1 ม.ค.  แต่จากการวิเคราะห์โครงสร้างต้นทุนของกรมฯ พบว่า ควรปรับราคาจำหน่ายเหล็กแผ่นเคลือบดีบุกแค่ตันละ 4,270 บาท และเหล็กแผ่นเคลือบโครเมี่ยมตันละ 3,670 บาทเท่านั้น อย่างไรก็ตามผู้ผลิตจะยังตรึงราคาออกไปอีก 3 เดือน ตามนโยบายของ รมว.พาณิชย์ ที่ขอความร่วมมือไว้